UDHËZIM I PËRBASHKËT
Nr. 651, datë 13.9.2019

PËR PROCEDURAT E RAPORTIMIT, TË RASTEVE TË FËMIJËVE NË NEVOJË, PËR MBROJTJE


Në mbështetje të pikës 4, të nenit 102, të Kushtetutës, dhe të pikës 7, të nenit 67, të ligjit nr. 18/2017, “Për të drejtat dhe mbrojtjen e të fëmijës”, ministri i Shëndetësisë dhe Mbrojtjes Sociale, ministri i Brendshëm dhe ministri i Arsimit, Sportit dhe Rinisë

UDHËZOJNË:

KREU I
DISPOZITA TË PËRGJITHSHME

1. Qëllimi i këtij udhëzimi është përcaktimi i procedurave të raportimit të rasteve të fëmijëve në nevojë për mbrojtje, nga çdo person fizik ose juridik, institucionet publike dhe private, mësuesit dhe ofruesit e shërbimit psikosocial në shkolla, institucioni arsimor vendor, përgjegjës për arsimin parauniversitar, punonjësit e institucioneve shëndetësore apo të përkujdesjes shoqërore të fëmijës, publike apo private, organet e policisë dhe strukturat e mbrojtjes së fëmijës, në nivel vendor, sipas përcaktimeve në ligjin nr.18/2017, “Për të drejtat dhe mbrojtjen e fëmijës” (në vijim “ligji”). 
2. Personat fizikë ose juridikë, të përmendur në pikën 1 të këtij udhëzimi, kanë detyrimin ligjor të raportojnë pranë organeve të Policisë së Shtetit ose strukturave për mbrojtjen e fëmijës në nivel vendor, për çdo rast të dyshuar apo të ndodhur të abuzimit, neglizhimit, keqtrajtimit apo shfrytëzimit të fëmijës.
3. Strukturat për mbrojtjen e fëmijës në njësitë e vetëqeverisjes vendore, marrin masa për vendosjen e njoftimeve me informacionin e kontaktit në të gjitha institucionet publike apo private të përkujdesjes shoqërore për fëmijët, të arsimit e të shëndetësisë, strukturat e policisë dhe personat juridikë, publikë dhe privatë, për të lehtësuar raportimin. 
4. Njoftimi me informacionin e kontaktit duhet të përmbajë: 
a) strukturat ku mund të raportohet dhe adresat përkatëse;
b) numrin e telefonit në dispozicion dhe adresat e email-it;
c) informacion që raportimi mund të bëhet në çdo kohë; 
ç) informacion që të gjithë personat, të cilët kanë detyrim për raportim, kanë për detyrë të mbrojnë të dhënat personale sipas legjislacionit për mbrojtjen e të dhënave personale;
d) informacion që punonjësit e çdo strukture, të cilët marrin raportimin dhe ata që do të ndjekin çështjen e raportuar, kanë detyrimin për të ruajtur anonimatin dhe mbrojtjen e të dhënave personale.

KREU II
PROCEDURAT E RAPORTIMIT DHE DOKUMENTACIONI

1. Pas identifikimit të fëmijës në nevojë për mbrojtje, çdo person fizik ose juridik, si dhe çdo punonjës i institucioneve publike e private, i cili vihet në kontakt me fëmijën për shkak të profesionit, duhet të bëjë raportimin pranë strukturave vendore të mbrojtjes së fëmijës ose pranë organeve të Policisë së Shtetit.
2. Çdo punonjës i institucioneve publike dhe private, që vihet në kontakt me fëmijët, për shkak të profesionit dhe ka dyshim se një fëmijë abuzohet, neglizhohet, keqtrajtohet apo ndodhet në rrezik për diçka të tillë, duhet të njoftojë menjëherë organet e Policisë së Shtetit ose strukturat për mbrojtjen e fëmijës në nivel vendor.
3. Mësuesit dhe ofruesit e shërbimit psikosocial shkollor dhe oficerët e sigurisë, për ato insitucione të arsimit parauniversitar, ku janë emëruar, kanë për detyrë të referojnë në drejtorinë e shkollës, çdo rast të dyshuar apo të ndodhur abuzimi, neglizhimi, dhune apo shfrytëzimi të fëmijës. Drejtuesit e shkollës kanë për detyrë ta referojnë rastin pranë institucioneve arsimore vendore, përgjegjëse për arsimin parauniversitar, të cilat e referojnë rastin menjëherë pranë strukturave vendore për mbrojtjen e fëmijëve. 
4. Punonjësit e institucioneve shëndetësore apo të përkujdesjes së fëmijës, publike ose private, kanë për detyrë të raportojnë menjëherë te drejtori i institucionit, organet e Policisë së Shtetit, strukturat për mbrojtjen e fëmijës, çdo rast të dyshuar apo të ndodhur të abuzimit, keqtrajtimit, braktisjes, neglizhimit apo dhunës te fëmijët.
[bookmark: _GoBack]5. Punonjësit e policisë pranë strukturave vendore të Policisë së Shtetit, përveç marrjes së masave për trajtimin dhe marrjen në mbrojtje të fëmijëve në nevojë për mbrojtje, të rasteve të njoftuara nga punonjësit/profesionistët, përgjatë përmbushjes së detyrave funksionale të tyre, identifikojnë në mënyrë të drejtpërdrejtë rastet e fëmijëve në nevojë për mbrojtje dhe kryejnë procedurën për raportimin e rastit te strukturat vendore për mbrojtjen e fëmijës.
6. Profesionistët e përmendur në nenin 67, të ligjit 18/2017, “Për të drejtat dhe mbrojtjen e fëmijës” ose struktura përgjegjëse pranë institucionit, raportojnë menjëherë, duke kontaktuar punonjësin e strukturave të Policisë së Shtetit apo të strukturave vendore të mbrojtjes së fëmijës, me çdo mjet komunikimi, telefon, email, me postë, në formë shkresore, rastet që identifikohen si në rrezik të menjëhershëm apo të lartë, ndërsa, rastet e tjera të rrezikut, të mesëm apo të ulët, raportohen brenda 24 orëve nga identifikimi. 
7. Raportimi bëhet nëpërmjet formularit të raportimit të fëmijës në nevojë për mbrojtje të përcaktuar në aneksin 2, vendimin nr. 578, datë 3.10.2018, “Për procedurat e referimit e të menaxhimit të rastit, hartimin dhe përmbajtjen e planit individual të mbrojtjes, financimin e shpenzimeve për zbatimin e tij, si dhe zbatimin e masave të mbrojtjes”.
8. Formulari i plotësuar dërgohet në mënyrë elektronike apo me postë te punonjësi për mbrojtjen e fëmijës, përgjegjës për territorin ku është bërë identifikimi i rastit. Në formular hidhet i gjithë informacioni dhe të gjitha detajet e ditura nga personi apo personat, të cilët janë në dijeni dhe kanë raportuar rastin.
9. Punonjësi për mbrojtjen e fëmijës dhe punonjësit e strukturave vendore të Policisë së Shtetit, shënojnë në një regjistër të veçantë të emërtuar: “Regjistri i raportimeve të rasteve të fëmijëve”, të gjitha rastet e raportuara të fëmijëve në nevojë për mbrojtje. Regjistri duhet të përmbajë:
a) orën dhe datën e raportimit;
b) të dhëna për raportuesin;
c) gjeneralitetet e fëmijës;
ç) vendndodhjen e fëmijës;
d) emrin apo të dhëna për personin, i cili dyshohet se ka abuzuar, neglizhuar, shfrytëzuar apo keqtrajtuar fëmijën;
dh) institucionin publik apo privat ku ndodhet fëmija;
e) kualifikimi i ngjarjes së identifikuar dhe lloji i dhunës; 
ë) cilës strukturë i është drejtuar çështja për ndjekje.
10. Regjistri i raportimeve të rasteve të fëmijëve krijohet, administrohet, ruhet dhe arkivohet, sipas legjislacionit në fuqi për arkivat. 
11. Punonjësi për mbrojtjen e fëmijës me marrjen e raportimit dhe regjistrimin e tij në regjistër, ka detyrimin të ndërmarrë të gjitha masat e veprimet e nevojshme për verifikimin e informacionit të dhënë dhe fillimin ose jo të vlerësimit fillestar të rastit.

12. Punonjësit e strukturave vendore të Policisë së Shtetit, me marrjen e raportimit dhe regjistrimin në regjistër, kanë detyrimin të referojnë rastin në kohë te punonjësi për mbrojtjen e fëmijës, përgjegjës për territorin ku është bërë identifikimi i rastit, si dhe të bashkëpunojë me punonjësin për mbrojtjen e fëmijës, sipas nevojave të identifikuara gjatë procesit të menaxhimit të rastit.

KREU III
RREGULLA PËR MBROJTJEN E TË DHËNAVE PERSONALE DHE KONFIDENCIALITETIN E ÇËSHTJES

1. Të gjithë personat fizikë ose juridikë të përmendur në kreun I, pikën 1 të këtij udhëzimi, të cilët kanë detyrim për raportim, kanë për detyrë të mbrojnë të dhënat personale të rasteve të raportuara, sipas detyrimeve që përcaktohen në legjislacionin në fuqi për mbrojtjen e të dhënave personale.
2. Punonjësit e çdo strukture, të cilët marrin raportimin dhe ata që do të ndjekin çështjen e raportuar, kanë detyrimin për të ruajtur konfidencialitetin e çështjes dhe mbrojtjen e të dhënave personale të fëmijës dhe të personit të dyshuar për abuzim.

KREU IV
DISPOZITA TË FUNDIT

1. Çdo mospërmbushje e detyrimit ligjor për raportimin e rastit nga personat fizikë ose juridikë, të përmendur në kreun I, pikën 1 të këtij udhëzimi, konsiderohet kundërvajtje administrative, sipas nenit 69, të ligjit nr. 18/2017.
2. Ngarkohen Ministria e Shëndetësisë dhe Mbrojtjes Sociale, Ministria e Brendshme, Ministria e Arsimit, Sportit dhe Rinisë, Agjencia Shtetërore për të Drejtat dhe Mbrojtjen e Fëmijëve, strukturat për mbrojtjen e fëmijëve në nivel vendor për zbatimin e këtij udhëzimi.
Ky udhëzim hyn në fuqi pas botimit në Fletoren Zyrtare.

